**KDO JE ŽRTEV KAZNIVEGA DEJANJA?**

V slovenskem kazenskem postopku se za žrtev kaznivega dejanja uporablja izraz »oškodovanec«.

**Oškodovanec ali oškodovanka** je tista oseba, ki ji je bila s kaznivim dejanjem kršena osebna ali premoženjska pravica. Žrtev je torej oseba, ki je utrpela škodo, vključno s fizično, duševno ali čustveno škodo ali ekonomsko izgubo, ki jo je neposredno povzročilo kaznivo dejanje.

Če žrtev zaradi kaznivega dejanja umre, so žrtve tudi njeni **družinski člani**, ki so zaradi smrti žrtve utrpeli škodo. Pod družinske člane se štejejo zakonec oziroma zunajzakonski partner žrtve, njeni krvni sorodniki v ravni vrsti (na primer starši in otroci), njen posvojenec ali posvojitelj, njeni bratje in sestre ter osebe, ki jih je preživljala oziroma jih je bila dolžna preživljati.

Nekateri **oškodovanci in oškodovanke potrebujejo posebno zaščito.** Posebno zaščito potrebujejo, če so zaradi kaznivega dejanja utrpeli veliko škodo in zaradi različnih okoliščin potrebujejo posebno varstvo. Te okoliščine so lahko:

* Oškodovanci in oškodovanke imajo sami nekatere značilnosti, zaradi katerih so lahko v nekaterih okoliščinah posebej ranljivi (na primer starost, bolezen,…);
* Narava, teža ali okoliščine kaznivega dejanja (na primer, kadar gre za hudo kaznivo dejanje, ki je oškodovanca ali oškodovanko zelo prizadelo);
* So obdolženci ali oškodovanec ali oškodovanka v predkazenskem in kazenskem postopku in izven njega ravnali na določen način (na primer, kadar je obdolženec oškodovancu ali oškodovanki grozil).

Takrat rečemo, da **obstaja posebna potreba po varstvu oškodovančeve ali oškodovankine osebnostne celovitosti** pri posameznih dejanjih v predkazenskem in kazenskem postopku.

**NA KOGA SE LAHKO OBRNEM, KADAR POSTANEM ŽRTEV?**

V Sloveniji za takojšnjo pomoč pokličite policijo na številko za klic v sili **113**.

Anonimni klici so mogoči na številko policije **080-1200**.

Strokovno podporo žrtvam kaznivih dejanj izvajajo **centri za socialno delo (CSD)**. Namen podpore je pomagati žrtvam, da se izboljša njihov psihološki, socialni in finančni položaj, ki je nastal zaradi kaznivega dejanja. CSD žrtvam v skladu z njihovimi individualnimi potrebami svetuje in jih usmeri v oblike pomoči in storitve, ki so na voljo. Kontaktne podatke CSD najdete [TUKAJ](https://www.csd-slovenije.si/).

Poleg CSD podporo žrtvam kaznivih dejanj nudijo tudi nekatere nevladne organizacije. Kontakte nekaterih od njih najdete [TUKAJ](https://www.gov.si/teme/pravice-zrtev-kaznivih-dejanj/#e45737).

Žrtve se lahko obrnejo tudi na zdravstveno osebje (osnovne informacije o zdravstvenih ustanovah: http://ustanove.zdravstvena.info)

Če menijo, da so jim bile kršene pravice, se lahko žrtve kaznivih dejanj obrnejo na Varuha človekovih pravic na brezplačni telefonski številki **080 15 30** ali pišejo na: info(at)varuh-rs.si

**PRAVICE ŽRTEV KAZNIVH DEJANJ**

Če ste postali žrtev kaznivega dejanja, vam v skladu z Direktivo o pravicah žrtev kaznivih dejanj in Zakonom o kazenskem postopku pripadajo določene pravice.

Kot žrtev imate pravice, tudi če storilec kaznivega dejanja niso odkrili, prijeli, kazensko preganjali ali obsodili zaradi kaznivega dejanja.

Nekatere pravice vam pripadajo, tudi če ne prijavite kaznivega dejanja – na primer pravica do informacij in pravica do strokovne podpore in svetovanja.

Nekatere pravice pa so povezane z vašim sodelovanjem v kazenskem postopku.

**Vsi organi (policija, tožilstvo, sodišče in drugi organi, izvedenci, tolmači) so z vami dolžni ravnati posebej skrbno in obzirno.**

1. **ZAGOTAVLJANJE INFORMACIJ IN POMOČI**
2. PRAVICA DO INFORMACIJ

Kot žrtev imate že od prvega stika z organom (policijo, državnim tožilstvom, sodiščem) pravico do informacij:

* o vrsti pomoči, ki jo lahko dobite, in od koga – na primer o brezplačni zdravstveni, psihološki in drugi pomoči in podpori;
* če ste žrtev nasilja v družini - o pomoči in ukrepih po zakonu, ki ureja preprečevanje nasilja v družini;
* o tem, kako lahko prijavite kaznivo dejanje, kako bodo ti postopki potekali in o vaši vlogi v njih;
* o tem, kako in pod kakšnimi pogoji lahko uveljavite ukrepe, ki vam bodo pomagali zagotoviti vašo varnost;
* o  tem, da je možno prikriti podatek o vašem naslovu ali prebivališču pred drugimi udeleženci postopka;
* o tem, kako in pod kakšnimi pogoji imate lahko dostop do pravnega svetovanja, pravne pomoči in katerih koli drugih nasvetov;
* o tem, kako in pod kakšnimi pogoji lahko prejmete odškodnino za škodo, ki vam je nastala s kaznivim dejanjem;
* kako in pod kakšnimi pogoji ste upravičeni do tolmačenja in prevajanja;
* o postopkih za vložitev pritožb, ki so na voljo, kadar pristojni organi ne spoštujejo vaših pravic v okviru kazenskega postopka;
* o kontaktnih podatkih osebe pristojnega organa, s katero lahko komunicirate o svoji zadevi (v kateri fazi je, o tem, kaj je bilo v postopku odločeno);
* o postopkih poravnave, ki so na voljo (alternativno reševanje sporov); in o tem,
* kako in pod katerimi pogoji se vam lahko povrnejo stroški, ki ste jih imeli zaradi sodelovanja v kazenskem postopku.

Pravico do informacij imajo vse žrtve – tudi tiste, ki kaznivega dejanja (še) niso formalno prijavile.

Za informiranje žrtev kaznivih dejanj o njihovih pravicah je na voljo informativna brošura. Več o tem na <https://www.gov.si/assets/ministrstva/MP/obrazci-odskodnine-zrtvam/Publikacije-pravice-zrtev-KD/Pravice-zrtev-v-kazenskem-postopku-slo.pdf>

1. PRAVICA RAZUMETI IN BITI RAZUMLJEN

Organi so dolžni poskrbeti, da kot žrtev informacije razumete. Zato so dolžni informacije podajati v preprostem in dostopnem jeziku, tako pisno kot ustno. Pri tem morajo upoštevati tudi morebitne okoliščine na strani žrtve, ki lahko vplivajo na njihovo sposobnost razumeti.

* PRISOTNOST ZAUPNE OSEBE

Kot žrtvi vam mora biti omogočeno, da vas v postopku spremlja oseba, ki si jo sami izberete, da vam pomaga pri razumevanju informacij ali vam pomaga, da bi vas drugi razumeli.

Zaupna oseba je lahko kdorkoli, ki mu zaupate (npr. prijatelj, sorodnik, predstavnik nevladne organizacije, ipd.).

Organ lahko prisotnost zaupne osebe zavrne, če to ne bi bilo v vašo korist ali pa bi to oviralo uspešno izvedbo postopka (na primer, če je oseba, ki ste si jo izbrali, hkrati tudi priča v vašem postopku).

1. PRAVICE OB PRIJAVI KAZNIVEGA DEJANJA

Kot žrtev imate pravico, da prejmete pisno potrdilo o tem, da ste kaznivo dejanje prijavili pristojnemu organu (policiji, državnemu tožilstvu). V potrdilu morajo biti poleg vaših osebnih podatkov tudi podatki o kaznivem dejanju in škodi, ki vam je z njim nastala. Potrdilo o prijavi je lahko tudi kopija ovadbe, če vsebuje vse te elemente.

* JEZIKOVNA POMOČ

Žrtvam, ki ne razumejo jezika, v katerem teče postopek, lahko ob prijavi kaznivega dejanja nudi jezikovno pomoč tudi oseba, ki ni tolmač, in ki poleg jezika postopka razume oziroma govori tudi jezik, ki ga razume oziroma govori žrtev. Pomembno je, da ta oseba spoštuje zasebnost podatkov, za katere pri nudenju jezikovne pomoči izve. Jezikovne pomoči ne more nuditi oseba, ki bi lahko bila kasneje v postopku priča ali pa iz drugih razlogov ne bi bila primerna.

1. PRAVICA DO INFORMACIJ O SVOJEM PRIMERU

Kot žrtev imate pravico prejeti informacije o svojem primeru. S to pravico vas morajo seznaniti. Lahko prejmete informacije o tem, v kateri fazi je postopek, o kraju in času sojenja ter o morebitni odločitvi, da se preiskava ali ne nadaljuje oziroma se konča ali da storilca ne bodo kazensko preganjali. Pravico imate tudi do informacij o vsaki pravnomočni sodbi v postopku.

Pravico imate do podatkov kontaktne osebe pri organu, s katero lahko komunicirate o poteku postopka.

Žrtve kaznivih dejanj lahko informacije o poteku, fazi in zaključku predkazenskega postopka (ki teče pri policiji) pridobijo tudi preko spletnega obrazca, ki je dostopen na <https://www.policija.si/apps/obvescanje_oskodovancev/form.php>.

1. PRAVICA DO TOLMAČENJA IN PREVAJANJA

Kot žrtev imate pravico v postopkih uporabljati svoj materni jezik oz. jezik, ki ga razumete. Če ne razumete ali govorite jezika, v katerem teče postopek, imate pravico do brezplačnega tolmačenja tistega kar vi ali drugi govorijo. Prav tako imate pravico do prevajanja dokumentov, ki vsebujejo za vas bistvene informacije.

Za žrtve bistvene informacije so vabila, vse informacije oziroma odločitve organov, ki pomenijo prenehanje oziroma konec kazenskega postopka v vaši zadevi, pa tudi sodbe in pouki o tem, da imate pravico prevzeti kazenski pregon, če državni tožilec pregon opusti ali pa ga ne začne.

Na vaš predlog pa lahko sodišče zagotovi tolmačenje in prevajanje tudi drugih dokumentov in dejanj, če je to potrebno za uresničevanje vaših pravic.

1. PRAVICA DO DOSTOPA DO PODPORNIH STORITEV IN PODPORE

Kot žrtev imate pravico do dostopa do brezplačnih, zaupnih podpornih storitev, ki so vam voljo pred postopkom, med njim in ustrezno obdobje po njem.

Strokovno podporo žrtvam kaznivih dejanj izvajajo **centri za socialno delo (CSD)**. Namen podpore je pomagati žrtvam, da se izboljša njihov psihološki, socialni in finančni položaj, ki je nastal zaradi kaznivega dejanja. CSD žrtvam v skladu z njihovimi individualnimi potrebami svetuje in jih usmeri v oblike pomoči in storitve, ki so na voljo. Kontaktne podatke CSD najdete [TUKAJ](https://www.csd-slovenije.si/).

Poleg CSD podporo žrtvam kaznivih dejanj nudijo tudi nekatere nevladne organizacije. Kontakte nekaterih od njih najdete [TUKAJ](https://www.gov.si/teme/pravice-zrtev-kaznivih-dejanj/#e45737).

Žrtve se lahko obrnejo tudi na zdravstveno osebje (osnovne informacije o zdravstvenih ustanovah: http://ustanove.zdravstvena.info)

1. **SODELOVANJE V KAZENSKEM POSTOPKU**
	1. VLOGA ŽRTVE V KAZENSKEM POSTOPKU

Žrtev ima kot oškodovanec ali oškodovanka v kazenskem postopku poseben položaj.

Kot žrtev - oškodovanec oziroma oškodovanka imate pravico, da med preiskavo opozorite na vsa pomembna dejstva ter okoliščine. Predlagate lahko dokaze, ki so pomembni za to, da se kaznivo dejanje razišče, da se najde storilca kaznivega dejanja in da lahko uveljavite svojo pravico do odškodnine zaradi škode, ki ste jo utrpeli zaradi kaznivega dejanja.

Med sojenjem imate pravico predlagati dokaze, postavljati obdolžencu, pričam in izvedencem vprašanja, dajati pripombe in pojasnila glede svojih izjav in postavljati druge predloge.

Tako v času preiskave kot tekom sojenja imate pravico pregledovati sodne spise in zbrane dokaze. To pravico vam sodnik lahko odreče, dokler niste zaslišani kot priča.

* 1. PRAVICA DO ZASLIŠANJA

V kazenskem postopku imate kot žrtev pravico biti slišani ter predložiti dokaze. Omogočeno vam mora biti, da izrazite svoje poglede in stališča. Za žrtve, ki to potrebujejo, so na voljo zaščitni ukrepi med zaslišanjem.

* ZAŠČITNI UKREPI MED ZASLIŠANJEM

Pri zaslišanju **mladoletnih žrtev in žrtev s posebnimi potrebami po zaščiti** je treba ravnati posebej obzirno (več informacij o žrtvah s posebnimi potrebami po zaščiti najdete pod točko III.3 tega dokumenta). Če je potrebno, se zaslišanje opravi s pomočjo ustreznega strokovnjaka. Pri zaslišanju je lahko navzoča oseba, ki ji žrtev zaupa. Zaslišanje se lahko opravi v posebej prilagojenih prostorih.

V sodni preiskavi nekaterih žrtev ne smejo zaslišati v prisotnosti obdolženca. Obdolženec ne sme biti prisoten pri zaslišanju žrtve, ki je mlajša od 15 let in je bila žrtev kaznivih dejanj zoper spolno nedotakljivost, kaznivega dejanja zanemarjanja mladoletne osebe in surovega ravnanja ali kaznivega dejanja trgovine z ljudmi.

Zaslišanje teh žrtev se vedno zvočno ali zvočno-slikovno posname, saj njihovo zaslišanje na glavni obravnavi ni dopustno in se le prebere zapisnik o zaslišanju žrtve iz preiskave. Po potrebi sodišče to omogoči tudi za druge mladoletne žrtve in žrtve s posebnimi potrebami po zaščiti.

**Žrtve lahko zahtevajo, da se podatek o njihovem naslovu ali prebivališču ne razkrije obdolžencu ali drugim osebam.**

Prikrijejo se lahko tudi drugi osebni podatki žrtve ali pa se žrtvi določi psevdonim (izmišljeno ime). To je včasih potrebno za zaščito žrtve ali njenih bližnjih. V takšnih primerih je treba zaslišanje izvesti tako, da se osebni podatki ali identiteta žrtve zaščitijo. Na primer, zaslišanje se lahko opravi s pomočjo zaščitne stene, naprave za popačenje glasu, prenosa zvoka iz posebnega prostora in podobno.

Zaslišanje je možno tudi z uporabo sodobnih tehničnih sredstev za prenos slike in glasu (videokonferenca). To je na voljo, kadar žrtev potrebuje posebne zaščitne ukrepe, da se ne sreča z obdolžencem (ne pride z obdolžencem v stik). To je posebej pomembno za zaščitene priče, anonimne priče, priče, ki se nahajajo v tujini, pa tudi priče, ki zaradi drugih upravičenih razlogov ne morejo priti k organu.

Med zaslišanjem žrtve se z namenom varovanja njene zasebnosti lahko izključi javnost, kar pomeni, da so v prostoru poleg strank postopka lahko prisotne le posamezne uradne osebe, ne smejo biti pa prisotni predstavniki javnosti kot so na primer novinarji.

Žrtve ščitijo tudi zakonske določbe, ki na splošno veljajo za zaslišanje prič:

* Sodnik prepove vprašanje ali odgovor priči (žrtvi), če to ni povezano s primerom. Tako se prepreči nepotrebno zasliševanje zvezi z zasebnim življenjem žrtve, ki ni povezano s kaznivim dejanjem;
* Žrtev (oz. vsaka priča) lahko odkloni zaslišanje, oziroma je oproščena pričanja, če je v sorodu z obdolžencem (njegov zakonec, zunajzakonski partner/ica, mati ali oče, stara mati ali stari oče, otrok, posvojitelj, posvojenec, vnukinja ali vnuk ali kakšen drug bližnji sorodnik). Enako velja, če je žrtev zaradi svojega poklica dolžna varovati uradne ali vojaške tajnost ali ne sme posredovati podatkov, ki jih je izvedela med opravljanjem svojega poklica.
* Žrtev (oz. vsaka priča) ima pravico, da na posamezna vprašanja ne odgovori. To lahko stori, če bi lahko z odgovorom na posamezno vprašanje spravila sebe ali svojega bližnjega sorodnika v hudo sramoto, znatno materialno škodo ali v kazenski pregon.
	1. PRAVICE, KO SE DRŽAVNI TOŽILEC ODLOČI, DA KAZNIVEGA DEJANJA NE BO PREGANJAL

Pregon zoper storilca kaznivega dejanja prične in vodi državni tožilec. Če državni tožilec oceni, da ni pogojev za to, da bi storilca kazensko preganjal, vas mora o tem obvestiti. Državni tožilec vas mora o tem obvestiti v osmih dneh in vam hkrati pojasniti, da lahko pregon začnete sami. Poučiti vas mora tudi, kaj lahko storite, da boste to pravico uresničili.

Če državni tožilec prične pregon, pa potem od njega odstopi, vas mora o tem obvestiti sodišče.

Če državni tožilec ne prične pregona ali pa od pregona odstopi, vi pa se potem odločite, da boste pregon prevzeli oz. nadaljevali sami, morate to storiti v tridesetih dneh, odkar ste prejeli sporočilo državnega tožilca oz. sodišča. S to odločitvijo boste postali oškodovanec\_ka kot tožilec\_ka in s tem pridobili vse pravice v postopku, ki jih ima sicer državni tožilec (razen tistih, ki jih ima državni tožilec kot državni organ). Pregon v tem primeru vodite vi kot žrtev, kar pa od vas zahteva precejšnjo angažiranost, tako v smislu časa kot tudi kritja stroškov postopka.

* 1. PRAVICA DO ZAŠČITNIH UKREPOV V OKVIRU PORAVNALNE PRAVIČNOSTI

Državni tožilec lahko ovadbo ali obtožni predlog za kaznivo dejanje odstopiti v postopek poravnavanja. To sme storiti, kadar gre za kaznivo dejanje, za katero je predpisana denarna kazen ali zapor do treh let ter za nekatera druga kazniva dejanja. **Vendar pa se sme poravnavanje izvajati le s pristankom oškodovanca ali oškodovanke (žrtve).**

Poravnavanje vodi poravnalec, ki ga imenuje državno tožilstvo. Poravnalec si mora prizadevati, da je vsebina sporazuma, do katerega poravnavanje privede, v sorazmerju s težo in posledicami dejanaj.

Če je postopek poravnavanja uspešen in storilec izpolni vsebino sporazuma (npr. opravi družbeno koristno delo), bo državni tožilec ovadbo zavrgel, žrtev pa potem ne bo imela pravice pregona prevzeti sama.

V postopkih poravnavanja imajo žrtve pravico do varstva pred sekundarno in ponovno viktimizacijo, pred ustrahovanjem in pred maščevanjem. O sekundarni viktimizaciji govorimo, kadar žrtev utrpi dodatno škodo, ki ni neposredna posledica kaznivega dejanja, temveč je posledica ravnanja institucij in drugih posameznikov z žrtvijo. Sekundarno viktimizacijo lahko na primer povzročijo ponavljajoči se stiki žrtve s storilcem ali pa ponavljajoče se zasliševanje o istih dejstvih, neprimeren jezik ali neobčutljive pripombe vseh, ki pridejo v stik z žrtvijo. V postopkih poravnavanja morajo vsi, ki v njem sodelujejo, preprečiti, da bi do tega prišlo.

Zakon o preprečevanju nasilja v družini pa celo prepoveduje alternativno reševanje sporov (torej tudi poravnavanje med žrtvijo in povzročiteljem nasilja) v vseh postopkih, ki se vodijo zaradi vseh oblik nasilja.

* 1. PRAVICA DO ODVETNIKA IN PRAVNE POMOČI

Kot žrtev imate pravico, da vas v predkazenskem in kazenskem postopku zastopa pooblaščenec, ki je lahko odvetnik.

Če ste mladoletni in ste žrtev kaznivih dejanj zoper spolno nedotakljivost, kaznivega dejanja zanemarjanja mladoletne osebe in surovega ravnanja ali kaznivega dejanja trgovine z ljudmi, morate imeti pooblaščenca ves čas kazenskega postopka. Če ga nimate, vam ga mora sodišče postaviti po uradni dolžnosti.

Pravico imate do brezplačne pravne pomoči, kadar izpolnjujete pogoje, ki jih določa Zakon o brezplačni pravni pomoči (ZBPP). V skladu s tem zakonom se brezplačna pravna pomoč lahko dodeli osebi, ki si glede na svoj materialni položaj in glede na materialni položaj svoje družine (dohodke in premoženje) ne more privoščiti, da bi sama plačala stroške sodnega postopka oziroma stroške pravne pomoči.

Vendar pa je brezplačna pravna pomoč žrtvam na voljo šele v fazah postopka, ki potekajo pred sodiščem. V postopku pri policiji brezplačna pravna pomoč žrtvam ni možna.

* 1. PRAVICA DO POVRAČILA STROŠKOV

Kot žrtvi vam v kazenskem postopku lahko nastanejo stroški.

Če ste zaslišani kot priča, imate pravico do povrnitve stroškov, ki so vami nastali zaradi pričanja. Povračilo lahko pokrije potne stroške, stroške za hrano in nastanitev in stroške zaradi odsotnosti z dela ali izgube dobička. Organi so vas dolžni opozoriti na to pravico, vi pa morate zahtevek za povračilo (ustno) podati takoj po zaslišanju.

Med stroške postopka spadajo tudi stroški vašega pooblaščenca (če ga imate), vendar pa načeloma velja, da nagrado in izdatke pooblaščenca krijete sami. Izjemoma krije stroške pooblaščenca proračun – če vam je pooblaščenca po uradni dolžnosti postavilo sodišče in bi plačilo teh stroškov ogrozilo vaše preživljanje ali pa če vam je bila odobrena brezplačna pravna pomoč.

* 1. PRAVICA DO ODŠKODNINE

Kot žrtev lahko v kazenskem postopku zahtevate odškodnino. To naredite tako, da vložite **predlog za uveljavitev premoženjskopravnega zahtevka**. Predlog lahko vložite:

* pri policiji;
* državnem tožilcu skupaj z ovadbo kaznivega dejanja;
* ali pri sodišču, pred katerim teče postopek.

Organi so vas dolžni na to pravico opozoriti. V predlogu morate natančno povedati, kaj zahtevate: katera škoda naj se vam povrne in njena višina. Predložiti morate tudi ustrezne dokaze, ki so pomembni za vaš zahtevek (npr. zdravniška potrdila, dokumenti, ki izkazujejo lastništvo odvzetega premoženja, ipd.).

Sodišče lahko odloči, da ne bo obravnavalo vašega premoženjskopravnega zahtevka, če je prezapleten in bi to preveč zavleklo kazenski postopek. V tem primeru vas bo sodišče napotilo, da svoj zahtevek uveljavljate v pravdi, kar pomeni, da vložite civilno tožbo zoper obdolženca.

Pod določenimi pogoji pa odškodnino lahko zahtevate tudi na podlagi Zakona o odškodnini žrtvam kaznivih dejanj. Pravico na tej podlagi imajo žrtve nasilnih naklepnih dejanj in njihovi svojci (če je umrla žrtev preživljala oz. jih je bila dolžna preživljati).  Zahtevek za odškodnino je potrebno podati v 6 mesecih od storitve dejanja. Pogoji za dodelitev odškodnine pa so (med drugim):

- da je bilo dejanje zaznano (na primer, da je bila z njim seznanjena policija ali državni tožilec)

- da je zaradi dejanja žrtev utrpela telesno poškodbo, okvaro zdravja ali duševne bolečine in da je bila žrtvi z dejanjem storjena škoda, priznana z zakonom.

Pravico do odškodnine imajo v vsakem primeru mladoletne žrtve, osebe z ovirami ter žrtve nasilja v družini.

Sicer pa je pogoj za odškodnino na podlagi Zakona o odškodnini žrtvam kaznivih dejanj, da obstaja verjetnost, da storilec dejanja ne bo mogel izplačati odškodnine. Domneva se, da odškodnine ne bo mogel izplačati, kadar storilec ostane neznan tri mesece od zaznave ali naznanitve dejanja in se ga do odločanja komisije (ki je pristojna za odločanje o odškodnini) ne odkrije.

Zahtevo za odškodnino mora žrtev nasloviti na Komisijo za odškodnine žrtvam kaznivih dejanj pri Ministrstvu za pravosodje.

* 1. PRAVICA DO PRITOŽBE ZOPER SODBO

Kot žrtev (oškodovanec ali oškodovanka) se lahko pritožite zoper sodbo, s katero sodišče oprosti obdolženca ali pa zavrne obtožbo. Zoper obsodilno sodbo s katero sodišče obdolženca spozna za krivega kaznivega dejanja, se lahko pritožite le glede odločitve sodišča o vašem premoženjskopravnem (odškodninskem) zahtevku, objavi pravnomočne sodbe in odločbe o stroških. Kadar žrtev prevzame pregon (oškodovanec kot tožilec), lahko izpodbija sodbo iz vseh pritožbenih razlogov.

1. **ZAŠČITA ŽRTEV**
2. PRAVICA DO ZAŠČITE

Kot žrtvi vam morajo biti na voljo ukrepi za zaščito vas in vaših družinskih članov pred sekundarno in ponovno viktimizacijo, pred ustrahovanjem in pred maščevanjem.

O sekundarni viktimizaciji govorimo, kadar žrtev utrpi dodatno škodo, ki ni neposredna posledica kaznivega dejanja, temveč je posledica ravnanja institucij in drugih posameznikov z žrtvijo. Sekundarno viktimizacijo lahko na primer povzročijo ponavljajoči se stiki žrtve s storilcem ali pa ponavljajoče se zasliševanje o istih dejstvih, neprimeren jezik ali neobčutljive pripombe vseh, ki pridejo v stik z žrtvijo.

V postopku morajo vsi, ki v njem sodelujejo, preprečiti, da bi do tega prišlo.

Pravica do zaščite torej pomeni tudi zaščito pred tem, da bi vam bila povzročena čustvena ali psihološka škoda. Poskrbljeno mora biti za varovanje vašega dostojanstva med zasliševanjem in pričanjem. Potrebno je zagotoviti, da se zaslišanja opravijo brez neutemeljenih zamud; da je število zaslišanj žrtev čim manjše; da žrtve lahko spremljata njihov pravni zastopnik in oseba po njihovi izbiri, in da so zdravstveni pregledi so čim bolj omejeni in se izvedejo le, če so nujno potrebni za namene kazenskega postopka.

Več o možnih ukrepih za vašo zaščito med zaslišanjem si lahko preberete **pod točko II.2 tega dokumenta**.

1. PRAVICA DO IZOGIBANJA STIKU MED ŽRTVIJO IN STORILCEM

Kot žrtev imate pravico, da se izognete stiku s storilcem kaznivega dejanja v prostorih, kjer poteka kazenski postopek, razen če je to nujno potrebno za izvedbo postopka.

Temu lahko služijo tudi zaščitni ukrepi med zaslišanjem -  več o možnih ukrepih za vašo zaščito med zaslišanjem si lahko preberete **pod točko II.2 tega dokumenta**.

1. INDIVIDUALNA OCENA ŽRTEV IN ŽRTVE S POSEBNIMI POTREBAMI PO ZAŠČITI

Organi morajo vsako žrtev individualno oceniti, da bi ugotovili njene posebne potrebe po zaščiti ter katere zaščitne ukrepe bi bilo primerno uporabiti, da bi žrtev zaščitili.

Pri individualni oceni je potrebno upoštevati zlasti osebne značilnosti žrtve (kot so starost, zdravstveno stanje in morebitne oviranosti).

Upoštevati je treba tudi vrsto ali naravo kaznivega dejanja ter okoliščine kaznivega dejanja. Posebno pozornost je zato potrebno nameniti:

* Žrtvam, ki so utrpele veliko škodo zaradi resnosti kaznivega dejanja;
* žrtvam kaznivega dejanja, zagrešenega zaradi predsodkov ali diskriminacije;
* in žrtvam, ki so zaradi odnosa s storilcem in odvisnosti od njega posebej ranljive (npr. žrtve nasilja v družini).

Šteje se, da imajo otroci, ki so žrtve kaznivih dejanj, vedno posebne potrebe po zaščiti.

Individualno oceno pripravi policija že ob prvem stiku z žrtvijo in jo nato po potrebi posodablja. Policija je za individualno oceno pristojna do vložitve kazenske ovadbe na pristojno državno tožilstvo. V nadaljevanju postopka je za posodabljanje individualne ocene pristojno državno tožilstvo.

Zaradi izdelave individualne ocene lahko policija in tožilstvo žrtev tudi povabita na pogovor. Lahko pa pridobita in preučita tudi mnenje pristojnega centra za socialno delo.

1. ZAŠČITNI UKREPI

Če sta policija ali državno tožilstvo na podlagi individualne ocene ugotovila, da ste žrtev s posebnimi potrebami po zaščiti, so vam na voljo zaščitni ukrepi pod pogoji, ki jih opredeljuje zakon.

Na voljo so vam **zaščitni ukrepi med zaslišanjem**. Več o možnih ukrepih za vašo zaščito med zaslišanjem si lahko preberete **pod točko II.2 tega dokumenta**.

Na voljo pa so vam tudi drugi zaščitni ukrepi:

* **Odreditev pripora** **ali hišnega pripora** - Če je obdolženec nevaren, in obstaja verjetnost, da bo oviral potek kazenskega postopka s tem, da bo vplival na priče ali če obstaja nevarnost, da bo ponovil kaznivo dejanje, dokončal poskušeno kaznivo dejanje ali storil kaznivo dejanje, s katerim grozi, bo sodišče zanj na predlog državnega tožilca odredilo pripor ali hišni pripor.
* **Obveščanje o izpustitvi oziroma pobegu osumljenca ali obdolženca iz hišnega pripora ali pripora oziroma zapora** – kot žrtev lahko zaradi zagotavljanja svoje osebne varnosti zaprosite za obveščanje o izpustitvi oziroma pobegu osumljenca ali obdolženca iz hišnega pripora ali pripora oziroma zapora. S to pravico vas mora ob prvem stiku v predkazenskem ali kazenskem postopku seznaniti pristojni organ. O pobegu oziroma izpustitvi vas bo obvestila policija ali sodišče.
* **Prepoved približevanja in zaščitni ukrepi za žrtve nasilja v družini** – če obstaja nevarnost, da bo povzročitelj ogrozil življenje, osebno varnost ali svobodo osebe, s katero je ali je bil v bližnjem razmerju, smejo policisti odrediti prepoved približevanja določenemu kraju oziroma osebi. Več o tem in o drugih ukrepih za žrtve nasilja v družini si preberite pod naslednjo točko (IV).
* V skladu z **Zakonom o zaščiti prič**, ki so žrtve zelo resnega kaznivega dejanja, kakršno je denimo ugrabitev, trgovanje z drogami ipd. so na voljo posebni varovalni ukrepi: fizično varovanje; preselitev, vključno s selitvijo v tujino; prirejeni osebni dokumenti; onemogočenje dostopa do osebnih podatkov; prikritje identitete; sprememba identitete; uporaba video-konference in telefonske konference; denarna in socialna podpora.

**IV. PRAVICE ŽRTEV NASILJA V DRUŽINI**

1. Pravice žrtev nasilja v družini

Žrtve nasilja v družini imajo poleg pravic, ki pripadajo vsem žrtvam kaznivih dejanj, še posebne pravice, ki jih ureja **Zakon o preprečevanju nasilja v družini (ZPND)**. Zakon te pravice priznava žrtvam nasilja v družini ne glede na to, ali se proti povzročiteljem\_icam vodi kazenski postopek ali ne.

**Zakon o preprečevanju nasilja v družini** ureja naslednje pravice žrtev:

* pravica do spremstva,
* pravica do varstva identitete žrtve in do varstva podatkov o žrtvi,
* pravica žrtve do informiranja,
* pravica do predlaganja izreka posebnih ukrepov za zagotovitev varnosti žrtve,
* (pravica do brezplačne pravne pomoči – ta pravica je vezana zgolj na postopke za izrek ukrepov po ZPND in za postopke glede urejanja družinskih razmerij, medtem ko je v kazenskem postopku žrtev upravičena do brezplačne pravne pomoči skladno s splošnimi pravili Zakona o brezplačni pravni pomoči).

Posebna obravnavo imajo žrtve nasilja v družini tudi po **Zakonu o odškodnini žrtvam kaznivih dejanj**, in sicer so te žrtve upravičene do odškodnine, ki je izplačana iz državnega proračuna, ne glede na to, ali bi odškodnino lahko plačal povzročitelj\_ica in ne glede na to, ali je žrtev v kazenskem postopku priglasila premoženjskopravni zahtevek ali vložila odškodninsko tožbo.

**Pravica do spremstva:**

V kazenskem postopku ima žrtev nasilja pravico do spremstva osebe, ki ji zaupa. **Zakon o preprečevanju nasilja v družini** dodatno ureja pravico žrtve, da si lahko izbere spremljevalca\_ko, ki jo lahko spremlja v vseh postopkih, povezanih z nasiljem, in v postopkih, kjer je udeležen\_a povzročitelj\_ica nasilja.

V praksi so ti postopki predvsem postopki za izrek ukrepov za preprečevanje nasilja v družini, kot jih predpisuje **Zakon o preprečevanju nasilja v družini** in pa postopki za urejanje družinskih razmerij (razveza zakonske zveze, pravna vprašanja glede vzgoje in varstva, stikov in preživnine, delitev skupnega premoženja), kazenski postopek in postopek o prekrških.

Zaupna oseba, ki žrtev spremlja, ji pomaga pri zaščiti njene integritete v postopkih pred organi in organizacijami, pomaga pri iskanju rešitev in nudi žrtvi psihično oporo. Za prisotnost zaupne osebe v postopkih zadostuje, da žrtev pred pričetkom postopka ali v postopku izjavi, da jo določena oseba spremlja in da želi, da je v postopku prisotna. Zaupna oseba torej ne potrebuje nobenega posebnega pooblastila za to, da sodišče dovoli njeno prisotnost, ampak zadostuje že izjava žrtve. Zaupna oseba, ki žrtev spremlja, je lahko vsaka polnoletna oseba, ki v postopku ni obravnavana kot povzročitelj\_ica nasilja. To je lahko prijatelj\_ica, družinski\_a član\_ica, svetovalec\_ka ali član\_ica nevladne organizacije, kateremu žrtev zaupa. Pred izbiro spremljevalca\_ke je dobro, da žrtev premisli o tem, ali bi spremljevalca\_ko v postopku predlagala kot pričo, ker spremljevalec\_ka osebe zaradi spremljanja postopka ne bo mogel\_la biti zaslišan\_a kot priča.

**Pravica do varstva identitete žrtve in do varstva podatkov o žrtvi:**

**Zakon o preprečevanju nasilja v družini** vključuje izrecne določbe o varstvu identitete in podatkov o žrtvi, namen teh določb pa je, da se z varovanjem osebnih podatkov žrtev zaščiti in da se ji omogoči varno okolje ter da se ščiti osebnostne pravice žrtve. Javnosti ne smejo biti posredovani podatki, na podlagi katerih bi bilo mogoče prepoznati žrtev ali njeno družino. Posredovanje podatkov je dopustno le, če polnoletna žrtev s tem izrecno soglaša in s tem ne izpostavlja otrok ali njihovih osebnih podatkov. Organi in organizacije ter nevladne organizacije kot poklicno skrivnost varujejo podatke o nastanitvi žrtve in njenih otrok ali drugih ukrepih za njihovo zaščito.

**Pravice žrtve do informiranja:**

Žrtve imajo pravico do informiranosti. Skladno z **Zakon o preprečevanju nasilja v družini** organi in organizacije ter nevladne organizacije zagotovijo, da žrtve prejmejo ustrezne in pravočasne informacije o razpoložljivih podpornih storitvah in pravnih sredstvih v jeziku, ki ga razumejo.

**Pravica do predlaganja izreka posebnih ukrepov za zagotovitev varnosti žrtve:**

Poleg določb kazenskega postopka, ki določajo, na kakšen način se lahko v predkazenskem in kazenskem postopku zaščiti žrtve, vsebujejo določbe glede zagotavljanja varnosti tudi drugi zakoni. Policija, ki je ob hudi ogroženosti žrtve običajno prva, ki pride v stik z žrtvijo in povzročiteljem\_ico, lahko izreče ukrep, s katerim se povzročitelju\_ici odredi prepoved približevanja določenemu kraju oziroma osebi, kar zajema tudi prepoved nadlegovanja po komunikacijskih sredstvih. Policija ta ukrep odredi, če je podan utemeljen sum, da je oseba storila kaznivo dejanje ali prekršek z znaki nasilja ali je bila zalotena pri takem kaznivem dejanju ali prekršku, in obstajajo razlogi za sum, da bo ogrozila življenje, osebno varnost ali svobodo osebe, s katero je ali je bila v bližnjem razmerju v smislu določb kazenskega zakonika in zakona, ki ureja preprečevanje nasilja v družini. Kršitelj\_ica, ki mu je izrečena prepoved približevanja, mora kraj oziroma območje prepovedi takoj zapustiti, policistu\_tki pa izročiti ključe prebivališča, v katerem živi skupaj z žrtvijo. Ta ukrep lahko policija izreče za 48 ur, odredbo o tem pa takoj pošlje v presojo preiskovalnemu\_i sodniku\_ci, ki lahko ukrep potrdi, spremeni ali razveljavi. Če prepoved približevanja določenemu kraju oziroma osebi preiskovalni\_a sodnik\_ca potrdi, lahko ukrep izreče za čas do 15 dni, pri čemer mora upoštevati začetek veljave ukrepa, kot ga je izrekla policija. Če obstajajo utemeljeni razlogi za sum, da bo kršitelj\_ica nadaljeval\_a z ogrožanjem tudi po preteku 15 dni, za katere je bila izrečena prepoved približevanja določenemu kraju oziroma osebi, lahko žrtev pred iztekom ukrepa predlaga preiskovalnemu\_i sodniku\_ci podaljšanje ukrepa iz prejšnjega člena do 60 dni. Zoper odločbe preiskovalnega\_e sodnika\_ce se lahko oškodovanec\_ka ali povzročitelj\_ica pritožita v treh dneh na zunajobravnavni senat okrožnega sodišča.

Poleg zgoraj navedenih nalog policije mora ta na prošnjo žrtve zagotoviti žrtvi in njenemu spremljevalcu varnost ob vstopu v stanovanjske in druge prostore, v katerih žrtev prebiva oziroma jih ima v uporabi, da lahko iz njih vzame stvari, ki so potrebne za zagotavljanje njenih osnovnih življenjskih potreb in osnovnih življenjskih potreb njenih otrok ter stvari, ki jih potrebuje za opravljanje svojega dela.

**Zakon o preprečevanju nasilja v družini** pa ureja še ukrepe, ki jih lahko izreče sodišče za zagotovitev varnosti žrtve. Po 19. členu ZPND lahko sodišče povzročitelju\_ici nasilja, ki je žrtev telesno poškodoval\_a, ali ji je prizadejal\_a škodo na zdravju, ali je drugače protipravno posegel\_la v njeno dostojanstvo ali druge osebnostne pravice (ji je grozil\_a, je protipravno vstopil\_a v njeno stanovanje ali na delovno mesto, jo zasleduje ali nadleguje, objavlja osebne podatke o njej …), zlasti:

- prepove vstopiti v stanovanje, v katerem živi žrtev;

- prepove zadrževati se v določeni bližini stanovanja, v katerem živi žrtev;

- prepove zadrževati in približevati se krajem, kjer se žrtev običajno nahaja (na primer delovno mesto, šola, vrtec …);

- prepove navezovati stike z žrtvijo na kakršenkoli način, vključno s sredstvi za komuniciranje na daljavo in tudi prek tretjih oseb;

- prepove vzpostaviti vsakršno srečanje z žrtvijo;

- prepove objavljanje osebnih podatkov žrtve, dokumentov iz sodnih in upravnih spisov in osebnih zapisov, ki se nanašajo na žrtev.

Sodišče lahko ta ukrep izreče za največ 12 mesecev, sodišče pa lahko ukrep na predlog žrtve tudi večkrat podaljša, vendar vsakokrat za največ 12 mesecev.

Sodišče lahko tudi naloži povzročitelju\_ici nasilja, ki živi ali je živel v skupnem gospodinjstvu z žrtvijo, da mora stanovanje v skupni uporabi prepustiti žrtvi v izključno uporabo v obsegu, kot ga je imel\_a v uporabi sam\_a. Povzročitelj\_ica nasilja, ki mora žrtvi stanovanje prepustiti v izključno uporabo, mora opustiti vsa dejanja, ki bi utegnila otežiti ali ovirati takšno uporabo, žrtev pa v času izključne uporabe stanovanja nosi stroške rednega upravljanja stanovanja. Trajanje tega ukrepa je odvisno od tega, ali sta povzročitelj\_ica in žrtev skupna lastnika ali solastnika stanovanja oziroma ali sta oba najemnika ali ne. Če povzročitelj\_ica nasilja ni lastnik\_ca, solastnik\_ca ali skupni\_a lastnik\_ca stanovanja v skupni uporabi, sodišče časovno ne omeji trajanja ukrepa. Če sta sta žrtev in povzročitelj\_ica nasilja solastnika ali skupna lastnika stanovanja v skupni uporabi ali če sta ga skupaj najela, sodišče omeji trajanje ukrepa na največ 12 mesecev. Sodišče lahko trajanje ukrepa na predlog žrtve podaljša še za največ 12 mesecev. Če pa je povzročitelj\_ica nasilja sam\_a ali s tretjo osebo lastnik\_ca, solastnik\_ca ali skupni\_a lastnik\_ca stanovanja v skupni uporabi ali če ga je sam\_a ali s tretjo osebo najel\_a, sodišče omeji trajanje ukrepa na največ šest mesecev. Če žrtev v roku, ki ga določi sodišče, kljub skrbnemu prizadevanju ne more najti drugega primernega bivalnega prostora, lahko sodišče rok iz prejšnjega stavka na predlog žrtve izjemoma podaljša še za največ šest mesecev, razen če bi to povzročilo nesorazmerno težko breme za tretjo osebo.

Postopki za izrek ukrepov za zagotovitev varnosti žrtve se začnejo na predlog žrtve. Center za socialno delo lahko predlaga začetek postopka s soglasjem žrtve. Predlog za izrek ukrepov mora biti podan najpozneje v šestih mesecih, odkar je žrtev zadnjič utrpela nasilje.